b"\n_START_ARTICLE_\nMaggie Gyllenhaal\n_START_SECTION_\nZgodnje \xc5\xbeivljenje\n_START_PARAGRAPH_\nMargaret Ruth \xc2\xbbMaggie\xc2\xab\xc2\xa0Gyllenhaal se je rodila v New Yorku, kot h\xc4\x8di re\xc5\xbeiserja Stephena Gyllenhaala in filmske producentke ter scenaristke Naomi Foner Gyllenhaal (roj. Achs). Jake Gyllenhaal, njen mlaj\xc5\xa1i brat, je, tako kot ona, igralec. Njen o\xc4\x8de je bil vzgojen kot pripadnik cerkve splo\xc5\xa1na konvencija cerkve Novi Jeruzalem in je \xc4\x8dlan \xc5\xa1vedske plemi\xc5\xa1ke dru\xc5\xbeine Gyllenhaal; njen zadnji prednik \xc4\x8diste \xc5\xa1vedske krvi je bil njen pra-pradedek, Leonard Gyllenhaal, voditelj cerkve splo\xc5\xa1na konvencija cerkve Novi Jeruzalem, ki je podpiral tiskanje in \xc5\xa1irjenje del te vere. Njena mama prihaja iz judovske dru\xc5\xbeine iz New York Cityja in je biv\xc5\xa1a \xc5\xbeena Erica Fonerja, profesorja zgodovine na univerzi Columbia. Njena star\xc5\xa1a, ki sta se poro\xc4\x8dila leta 1977, sta oktobra 2008 vlo\xc5\xbeila zahtevo za lo\xc4\x8ditev._NEWLINE_Maggie Gyllenhaal je odrasla v Los Angelesu in se \xc5\xa1olala na \xc5\xa1oli Harvard\xe2\x80\x93Westlake. Leta 1995 je kon\xc4\x8dala \xc5\xa1olanje na tej \xc5\xa1oli in se preselila v New York, da bi se za\xc4\x8dela \xc5\xa1olati na univerzi Columbia, kjer je \xc5\xa1tudirala literaturo in vzhodne religije; diplomirala je leta 1999. Potem, ko se je \xc5\xa1olala na kraljevi akademiji dramske umetnosti v Londonu, je \xc4\x8dez poletje kot natakarica delala v restavraciji v Massachusettsu.\n_START_SECTION_\n1992\xe2\x80\x932002: Zgodnje delo\n_START_PARAGRAPH_\nPrvi filmi Maggie Gyllenhaal - filmski prvenec Waterland (1992) pri petnajstih, kasneje pa \xc5\xa1e filma A Dangerous Woman (1993) in Homegrown (1998) - so bili filmi njenega o\xc4\x8deta; v zadnjih je zaigral tudi njen mlaj\xc5\xa1i brat, saj sta imela oba dva stranske vloge kot otroka. Skupaj s svojo mamo sta se Maggie in Jake Gyllenhaal pojavila v dveh epizodah italijanske kuharske oddaje Molto Mario, ki se je vrtela na kanalu Food Network. Potem, ko je kon\xc4\x8dala s \xc5\xa1olanjem na kolid\xc5\xbeu, je zaigrala stranske vloge v filmih, kot sta Cecil B. Demented (2000) in Fantje mojega \xc5\xbeivljenja (2001). Maggie Gyllenhaal je kasneje postala bolj prepoznavna, ko je zaigrala sestro svojega resni\xc4\x8dnega brata v neodvisni kultni uspe\xc5\xa1nici Donnie Darko (2001)._NEWLINE_V gledali\xc5\xa1\xc4\x8du je prvi\xc4\x8d zaigrala leta 2000, ko je v gledali\xc5\xa1\xc4\x8du Berkeley Repertory zaigrala v igri Patricka Marberja, Closer, za katero je s strani kritikov prejemala v glavnem pozitivne ocene. Igro so za\xc4\x8deli izvajati maja 2000 in jo izvajali vse do sredine julija tistega leta. Maggie Gyllenhaal je od takrat zaigrala \xc5\xa1e v \xc5\xa1tevilnih drugih gledali\xc5\xa1kih igrah, vklju\xc4\x8dno z igrami Vihar, Antonij in Kleopatra, The Butterfly Project in No Exit.\n_START_SECTION_\n2002\xe2\x80\x932005: Preboj\n_START_PARAGRAPH_\nMaggie Gyllenhaal je svoj preboj do\xc5\xbeivela, ko je leta zaigrala v \xc4\x8drni komediji Tajnica (2002), filmu o dveh ljudeh, ki se za\xc4\x8dneta v svojem BDSM-jevskem na\xc4\x8dinu \xc5\xbeivljenja obojestransko izpopolnjevati. Kritik revije New York Times, Stephen Holden, je napisal: \xc2\xbbVloga Lee, ki jo je odigrala Maggie Gyllenhaal, pre\xc5\xbeeta s komi\xc4\x8dnimi dodatki in umirjeno sladkobnostjo, bi jo morala spremeniti v zvezdo.\xc2\xab Mick LaSalle iz revije San Francisco Chronicle je napisal: \xc2\xbbMaggie Gyllenhaal je kot samo-uni\xc4\x8dujo\xc4\x8da tajnica skrivnostna in, na trenutke, razumevajo\xc4\x8da.\xc2\xab Film je s strani filmskih kritikov v glavnem prejemal pozitivne ocene, njen nastop v filmu pa je Maggie Gyllenhaal prislu\xc5\xbeil nagrado National Board of Review of Motion Pictures Award v kategoriji za \xc2\xbbnajbolj\xc5\xa1i prebojni nastop igralke\xc2\xab, njeno prvo nominacijo za zlati globus in nominacijo za nagrado Independent Spirit Award. Film Tajnica je bil prvi film, v katerem so se pokazale njene popolnoma gole podobe. \xc4\x8ceprav jo je scenarij za film navdu\xc5\xa1il, je imela na za\xc4\x8detku nekaj pomislekov glede svojega sodelovanja pri njem, saj je verjela, da bi s filmom lahko prena\xc5\xa1ala anti-feministi\xc4\x8dno sporo\xc4\x8dilo gledalcem. Po previdnem pogovoru o scenariju z re\xc5\xbeiserjem filma, Stevenom Shainbergom, se je strinjala, da se bo pridru\xc5\xbeila projektu. \xc4\x8ceprav je vztrajala, da je Steven Shainberg ni izkoristil, je dejala, da se je \xc2\xbbob za\xc4\x8detku snemanja po\xc4\x8dutila prestra\xc5\xa1eno\xc2\xab\xc2\xa0in da \xc2\xbbv napa\xc4\x8dnih rokah\xc2\xa0... celo v samo malce manj intiligentnih rokah bi ta film lahko izpadel zelo \xc4\x8duda\xc5\xa1ko.\xc2\xab Od takrat naprej je precej previdna pri pogovorih o raznih vlogah v filmih, saj \xc2\xbbse v\xc4\x8dasih dinamike, ki jih raziskujete pri svojem delu, lahko tebi navkljub zlijejo tudi v tvoje \xc5\xbeivljenje.\xc2\xab_NEWLINE_Nato je zaigrala stransko vlogo v komi\xc4\x8dni drami Prilagajanje (2002), filmu, ki je pripovedoval zgodbo o scenaristu Charlieju Kaufmanu in \xc4\x8dasu, ko se trudi roman The Orchid Thief pretvoriti v film. Nato se je Maggie Gyllenhaal pojavila v biografiji brez avtorja, Izpovedi nevarnega uma (2002), kjer je bila del igralske zasedbe, ki so jo sestavljali igralci, kot so Sam Rockwell, Drew Barrymore, George Clooney in Julia Roberts. Film je po vsem svetu zaslu\xc5\xbeil 33 milijonov $. Istega leta je imela manj\xc5\xa1o vlogo v komediji 40 dni in 40 no\xc4\x8di._NEWLINE_Leta 2003 je kot Giselle poleg Julie Roberts, Kirsten Dunst, Julie Stiles, Marcie Gay Harden in Ginnifer Goodwin zaigrala v filmu Nasmeh Mone Lise. V intervjuju z revijo The Daily Telegraph je razkrila, da je vlogo sprejela zato, ker si je \xc2\xbbvedno \xc5\xbeelela igrati nekoga, ki se po\xc4\x8duti samozavestno v svoji ko\xc5\xbei privla\xc4\x8dne, lepe \xc5\xbeenske\xc2\xab. Film je s strani filmskih kritikov prejemal v glavnem negativne ocene, Manohla Dargis, novinarka revije Los Angeles Times ga je, na primer, opisala kot \xc2\xbbdomi\xc5\xa1ljavega in reduktivnega\xc2\xab. Sledili sta vlogi v dveh manj\xc5\xa1ih neodvisnih filmih: Novo \xc5\xbeivljenje (2003), zgodba o \xc5\xa1estih ameri\xc5\xa1kih \xc5\xbeenskah, ki nestrpno \xc4\x8dakajo, da bodo po dolgem \xc4\x8dasu kon\xc4\x8dno izpolnili njihove zahteve glede stalnega prebivali\xc5\xa1\xc4\x8da v neznani dr\xc5\xbeavi v Ju\xc5\xbeni Ameriki, \xc5\xa1e preden odidejo po dojen\xc4\x8dke, ki so jih posvojile ter Kriminal (2004), priredba argentinskega filma Devet kraljic z Johnom C. Reillyjem in Diegom Luno. Maggie Gyllenhaal je igrala odkrito hotelsko upravnico, ki je prisiljena pomagati svojemu nepo\xc5\xa1tenemu bratu (zaigral ga je John C. Reilly) tako, da zapelje eno izmed njegovih \xc5\xbertev. Leta 2004 so jo povabili k \xc4\x8dlanstvu Akademije umetnosti v filmu in znanosti (Academy of Motion Picture Arts and Sciences). Nato je zaigrala v HBO-jevem filmu Strip Search (2004), kjer je upodobila ameri\xc5\xa1ko \xc5\xa1tudentko na Kitajskem, kjer je osumljena terorizma._NEWLINE_Leta 2004 se je Maggie Gyllenhaal vrnila v gledali\xc5\xa1\xc4\x8de v Los Angelesu in zaigrala Priscillo, Homebodyjevo h\xc4\x8derko, ki ve\xc4\x8dino \xc4\x8dasa pre\xc5\xbeivi v iskanju svoje nedosegljive mame, ki se je takrat nahajala v Kabulu, Afganistan, v igri Tonyja Kushnerja, Homebody/ Kabul. Tony Kushner ji je vlogo v igri Homebody/ Kabul dodelil predvsem zaradi njenega mo\xc4\x8dnega nastopa v igri Closer. Ben Brantley iz revije The New York Times je napisal: \xc2\xbbGd\xc4\x8d. Gyllenhaal nam zagotovi bistveno povezavo med deli naslova igre.\xc2\xab John Heilpern iz revije The New York Observer je menil, da je bil nastop Maggie Gyllenhaal \xc2\xbbprepri\xc4\x8dljiv\xc2\xab. Ker so jo pri\xc4\x8deli obravnavati kot seks simbol, se je Maggie Gyllenhaal v letih 2004 in 2005 uvrstila na seznam \xc2\xbb100 najprivla\xc4\x8dnej\xc5\xa1ih\xc2\xab\xc2\xa0revije Maxim._NEWLINE_Njen naslednji film je bila komedija Sre\xc4\x8dni konci (2005), v kateri je igrala pustolovsko pevko, ki zapelje mladega gejevskega glasbenika (zaigral ga je Jason Ritter) ter njegovega bogatega o\xc4\x8deta (Tom Arnold). Posnela je nekaj pesmi za soundtrack filma, vlogo samo pa je ozna\xc4\x8dila za \xc2\xbbnajbolj surovo, stra\xc5\xa1ljivo vlogo vseh \xc4\x8dasov\xc2\xab\xc2\xa0in dodala, da se sama sebi zdi bolj naravna med petjem na ekranih kot pa med igranjem. Lisa Schwarzbaum iz revije Entertainment Weekly je njen nastop v filmu opisala kot \xc2\xbbtako \xc4\x8dudovit in naravno privla\xc4\x8den kot je njen umetni lik sploh lahko.\xc2\xab\n_START_SECTION_\n2006 - danes: Zdaj\xc5\xa1nja kariera\n_START_PARAGRAPH_\nPo filmu Sre\xc4\x8dni konci je Maggie Gyllenhaal leta 2006 zaigrala v filmih Mo\xc5\xa1kemu velja zaupati, Bolj \xc4\x8dudno kot fikcija, Hi\xc5\xa1a po\xc5\xa1ast, World Trade Center in Sherrybaby. V filmu Mo\xc5\xa1kemu velja zaupati, kjer so poleg nje igrali tudi Julianne Moore, David Duchovny in Billy Crudup, je zaigrala Tobyjevo (zaigral ga je Billy Crudup) dekle Elaine, s katerim sta hodila \xc5\xbee sedem let in sta za\xc4\x8dela razmi\xc5\xa1ljati o tem, da bi se ustalila in si ustvarila dru\xc5\xbeino. Film je bil kriti\xc4\x8dno in finan\xc4\x8dno neuspe\xc5\xa1en. Ethan Alter iz revije Premiere je menil, da sta bila nastopa Maggie Gyllenhaal in Davida Duchovnyja \xc2\xbbbolj preprosta,\xc2\xab\xc2\xa0po njegovem mnenju zato, ker sta \xc2\xbbtak\xc5\xa1ne like igrala \xc5\xbee prej\xc2\xab. V filmu Bolj \xc4\x8dudno od fikcije ima vlogo simpatije Harolda Cricka, ki ga je upodobil Will Ferrell. Njen nastop v filmu je bil s strani filmskih kritikov v glavnem pohvaljen; Mike Straka iz kanala Fox News je, na primer, napisal: \xc2\xbbGyllenhaalova \xc5\xa1e v nobenem filmu ni bila tako privla\xc4\x8dna in zaradi njenega sodelovanja s Ferrellom je to eden izmed njenih najbolj\xc5\xa1ih filmov, \xc4\x8das, ko je igrala v neodisnih filmih, pa je brez dvoma pretekel.\xc2\xab V animirani grozljivki Hi\xc5\xa1a po\xc5\xa1ast je glas posodila liku Elizabeth \xc2\xbbZee\xc2\xab. Maggie Gyllenhaal je zaigrala Allison Jimeno, \xc5\xbeeno na\xc4\x8delnika pristani\xc5\xa1ke uprave, Willa Jimena, v filmu Oliverja Stonea, World Trade Center, ki je temeljil na teroristi\xc4\x8dnih napadih 11. septembra 2001 ter na istoimenskih stolpih, postavljenih v New Yorku. Dejala je, da je bil to \xc2\xbbeden izmed filmov, ki jih je bilo najbolj zabavno snemati.\xc2\xab Film je s strani filmskih kritikov v glavnem prejemal pohvale in do\xc5\xbeivel velik uspeh povsod po svetu, saj je zaslu\xc5\xbeil 162 milijonov $._NEWLINE_V filmu Sherrybaby je Maggie Gyllenhaal zaigrala mlado tatico, ki je zasvojena z drogami, vendar se potem, ko pristane v zaporu, posku\xc5\xa1a pobolj\xc5\xa1ati in vzpostaviti normalen odnos s svojo h\xc4\x8derko. Med promocijo filma je o upodobitvi lika dejala: \xc2\xbbMislim, da je na tako hudi ravni, da so vse tak\xc5\xa1ne posku\xc5\xa1nje le naivni, a mo\xc4\x8dni upi. In medtem ko sem igrala vlogo, sem iskala u\xc5\xbeitek in upanje v vsem, celo v res groznih re\xc4\x8deh. Zato sem bole\xc4\x8dino zares \xc4\x8dutila \xc5\xa1ele potem, ko se je snemanje filma \xc5\xbee kon\xc4\x8dalo.\xc2\xab Njen nastop v filmu je bil s strani kritikov sprejet pozitivno: David Germain iz revije Associated Press je napisal: \xc2\xbbGyllenhaalova Sherry s svojo globino in svojim bogastvom Sherry naredi tako \xc4\x8dlove\xc5\xa1ko\xc2\xa0... tako je lik simpati\xc4\x8den celo v najtemnej\xc5\xa1ih in naj\xc5\xa1ibkej\xc5\xa1ih trenutkih\xc2\xab, Dennis Harvey iz revije Variety pa je njen nastop ozna\xc4\x8dil za \xc2\xbbnaraven\xc2\xab. Za svoje delo si je Maggie Gyllenhaal prislu\xc5\xbeila drugo nominacijo za zlati globus v kategoriji za \xc2\xbbnajbolj\xc5\xa1o igralko\xc2\xab in leta 2006 prejela nagrado filmskega festivala v Stockholmu v isti kategoriji._NEWLINE_Leta 2008 je Maggie Gyllenhaal zaigrala v filmu Vitez teme, nadaljevanju filma Batman: Na za\xc4\x8detku (2005), kjer je nadomestila Katie Holmes kot asistentka okro\xc5\xbenega to\xc5\xbeilca, Rachel Dawes. Menila je, da je njen lik \xc2\xbbdekle v stiski\xc2\xab, vendar je re\xc5\xbeiser filma, Christopher Nolan, iskal na\xc4\x8dine za izbolj\xc5\xa1anje njene vloge, ki je bila precej druga\xc4\x8dna od tistih, ki jih je Maggie Gyllenhaal igrala do takrat, pri \xc4\x8demer je povedal: \xc2\xbbRachel je zelo jasna glede tega, kaj je njej pomembno in \xc4\x8demu ni pripravljena podrejati svoje morale, kar je prijetna sprememba.\xc2\xab Film Vitez teme je po\xc5\xbeel velik finan\xc4\x8dni uspeh in postavil rekord za najve\xc4\x8dji zaslu\xc5\xbeek ob prvem tednu od izzida v Severni Ameriki. Po vsem svetu je zaslu\xc5\xbeil 1 milijardo $, postal je \xc4\x8detrti najbolje prodajan film vseh \xc4\x8dasov (danes je na sedmem mestu, saj so ga prehiteli filmi Avatar iz leta 2009 ter Svet igra\xc4\x8d 3 in Alica v \xc4\x8dude\xc5\xbeni de\xc5\xbeeli iz leta 2010) in do danes ostaja komercialno najuspe\xc5\xa1nej\xc5\xa1i film Maggie Gyllenhaal. V oceni filma za spletno stran Salon.com je Stephanie Zacharek njen lik ozna\xc4\x8dila za \xc2\xbbneprebavljiv posladek v stanwy\xc5\xa1kem stilu s po\xc5\xa1evnim izrezom na obleki\xc2\xab\xc2\xa0in dejala, da film \xc2\xbbpostane pametnej\xc5\xa1i in pro\xc5\xbenej\xc5\xa1i, ko se na ekranu pojavi ona.\xc2\xab Filmski kritik revije IGN, Todd Gilchrist, je napisal: \xc2\xbbMaggie Gyllenhaal Rachel Dawes doda pravo globino in energijo.\xc2\xab_NEWLINE_Maggie Gyllenhaal je zaigrala Yeleno v Off Broadwayjski gledali\xc5\xa1ki igri Classic Stage Company, Uncle Vanya, ki jo je napisal Anton Chekhov, uprizarjali pa so jo v New Yorku. Igralsko zasedbo so poleg nje sestavljali \xc5\xa1e Peter Sarsgaard, Mamie Gummer, Denis O'Hare in George Morfogen. Igro, ki jo je re\xc5\xbeiral Austin Pendleton, so za\xc4\x8deli uprizarjati 17. januarja 2009, prenehali pa 1. marca tistega leta. Joe Dziemianowicz iz revije New York Daily News je bil nekoliko manj navdu\xc5\xa1en nad njenim nastopom: \xc2\xbbMaggie Gyllenhaal, ki je bila kot zasvojenka v filmu Sherrybaby tako dinami\xc4\x8dna, Yeleno zaigra s po\xc4\x8dasnim gibanjem in monotoni\xc4\x8dno, pri \xc4\x8demur pa izpusti svoj zna\xc4\x8dilni nasmeh, za katerim se skriva Sherry.\xc2\xab Kakorkoli \xc5\xbee, Malcolm Johnson iz revije Hartford Courant jo je pohvalil, saj naj bi vlogo zaigrala z \xc2\xbbultimatno razcvetljenostjo\xc2\xab._NEWLINE_Maggie Gyllenhaal se je strinjala s tem, da je zaigrala v komediji Greva (2009), kjer je zaigrala bohemsko profesorico s kolid\xc5\xbea, ki je stara prijateljica lika Johna Krasinskija. Filmu so kritiki dodeljevali me\xc5\xa1ane ocene, Owen Gleiberman iz revije Entertainment Weekly pa je, na primer, njen nastop opisal kot \xc2\xbbve\xc4\x8d kot vrhunski\xc2\xab. A. O. Scott iz revije New York Times je pohvalil njen nastop in nastop njene soigralke iz filma, Allison Janney, ter napisal, da sta bili \xc2\xbbobe precej zabavni\xc2\xab. Poleg tega je napisal: \xc2\xbbGd\xc4\x8d. Gyllenhaal je zaigrala seksualno vlogo v 'skupnosti morskih konji\xc4\x8dkov', kar je scenarijev edini zadetek v polno.\xc2\xab Nato je zaigrala v glasbeni drami Crazy Heart, kjer je zaigrala novinarko Jean Craddock, ki se zaljubi v glasbenika Bada Blakea (upodobil ga je Jeff Bridges. Film so kritiki v glavnem hvalili, pohvalili pa so tudi nastop Maggie Gyllenhaal. Peter Travers iz revije Rolling Stone je napisal, da je bila \xc2\xbbkot Jean zabavna, ganljiva in polna \xc5\xbeivljenja\xc2\xab\xc2\xa0ter da je bila njena vloga \xc2\xbbkonvencionalno zasnovana, vendar jo je Maggie Gyllenhaal zaigrala tako, da je temeljila na intiligenci in ob\xc4\x8dutkih.\xc2\xab Njen nastop ji je prislu\xc5\xbeil nominacijo za oskarja v kategoriji za \xc2\xbbnajbolj\xc5\xa1o stransko igralko\xc2\xab._NEWLINE_Leta 2010 je Maggie Gyllenhaal zaigrala v filmu Nanny McPhee and the Big Bang, nadaljevanju filma Varu\xc5\xa1ka McPhee iz leta 2005. Zaradi vloge se je morala nau\xc4\x8diti govoriti s pravilnim angle\xc5\xa1kim naglasom. Filmu so kritiki dodelili me\xc5\xa1ane ocene, po svetu pa je zaslu\xc5\xbeil 93 milijonov $. Pojavila se je tudi v PBS-jevi dokumentarni seriji Independent Lens, in sicer kot voditeljica. Potrdili so tudi, da je Maggie Gyllenhaal podpisala pogodbo za igranje v neodvisnem filmu Hysteria, ki bo govoril o nastanku vibratorja._NEWLINE_Februarja 2011 je Maggie Gyllenhaal zaigrala v \xc5\xa1e eni igri, ki jo je spisal Anton Chekhov, in sicer kot Masha v igri Austina Pendletona, Three Sisters, ki so jo uprizarjali v gledali\xc5\xa1\xc4\x8du Classic Stage Company. Igra govori o sestrah Prozorov (zaigrale so jih Maggie Gyllenhaal, Jessica Hecht in Juliet Rylance), \xc2\xbbnesre\xc4\x8dno zaljubljenih in nesre\xc4\x8dnih v svojem domovanju, zaradi \xc4\x8desar hrepenijo po vrnitvi v Moskvo,\xc2\xab\xc2\xa0kot jih je opisal Bloombergov Jeremy Gerard. Off Broadwayjsko gledali\xc5\xa1ko igro so pri\xc4\x8deli uprizarjati 12. januarja 2011 in kon\xc4\x8dali 6. marca tistega leta.\n_START_SECTION_\nZasebno \xc5\xbeivljenje\n_START_PARAGRAPH_\nMaggie Gyllenhaal ima razmerje s Petrom Sarsgaardom, dobrim prijateljem svojega brata Jakea, od leta 2002 dalje. Aprila 2006 sta oznanila zaroko. Imata h\xc4\x8derko Ramono, ki se je rodila 6. oktobra 2006 in skupaj z njo \xc5\xbeivita v Brooklynu, v New Yorku. 2. maja 2009 sta se poro\xc4\x8dila v Brindisiju, Italija._NEWLINE_Maggie Gyllenhaal je politi\xc4\x8dno zelo aktivna. Na podelitvi nagrad Independent Spirit Awards je spregovorila o tem, da nasprotuje Ira\xc5\xa1ki vojni, saj naj bi bila glavna razloga za invazijo \xc2\xbbolje in imperializem\xc2\xab. Maggie Gyllenhaal je tudi sodelovala pri kampanji \xc2\xbbUstvarjalci, zdru\xc5\xbeeni za zmago brez vojne\xc2\xab, s katero je za\xc4\x8del Robert Greenwald in katere cilj je bilo delovati proti vojni v Iraku. Skupaj z bratom Jakeom je posnela reklamo za organizacijo Rock the Vote in obiskala univerzo Ju\xc5\xbene Kalifornije, kjer sta \xc5\xa1tudente spodbujala k temu, da bi tudi oni sodelovali na predsedni\xc5\xa1kih volitvah leta 2004, kjer je podpirala Johna Kerryja. Pri volitvah leta 2008 je podpirala Baracka Obamo. Sodelovala je tudi pri kampanji organizacije American Civil Liberties Union (ACLU), ki jo njena dru\xc5\xbeina zelo podpira._NEWLINE_Poleg igranja je kot fotomodel delala za podjetja Miu Miu, Reebok in Agent Provocateur, posnela pa je tudi avdio-knjigo, prvo celotno verzijo romana Sylvie Plath, The Bell Jar. Maggie Gyllenhaal podpira neprofitno organizacijo Witness, ki s pomo\xc4\x8djo video in spletne tehnologije opozarja na kr\xc5\xa1enje \xc4\x8dlovekovih pravic. Skupaj z Petrom Gabrielom, ustanoviteljem organizacije, je vodila dobrodelno ve\xc4\x8derjo novembra leta 2007. Pomagala je zbirati denar za neprofitno organizacijo TrickleUp.org, ki obubo\xc5\xbeanim ljudem pomaga za\xc4\x8deti z mikropodjetjem. Za eno izmed dobrodelnih prireditev je pomagala oblikovati in promovirati ogrlico, ki je stala 100 $; zaslu\xc5\xbeek od vseh prodanih produktov je od\xc5\xa1el v dobrodelne namene. Oktobra 2008 je vodila prireditev \xc2\xbbModno naraven\xc2\xab\xc2\xa0(\xc2\xbbFashionably Natural\xc2\xab), ki sta jo v Los Angelesu organizirali podjetji Gen Art in SoyJoy Na prireditvi so predstavili \xc5\xa1tiri prihajajo\xc4\x8de izdelke, ki so bili narejeni iz izklju\xc4\x8dno naravnih in okolju prijaznih materialov.\n_START_SECTION_\nKomentarji napadov 11. septembra 2001\n_START_PARAGRAPH_\nMaggie Gyllenhaal so ve\xc4\x8dkrat kritizirali zaradi komentarjev glede letalskih napadov 11. septembra 2001 leta 2005 v intervjuju s kanalom NY1 na filmskem festivalu Tribeca. Takrat je dejala: \xc2\xbbMenim, da je tudi Amerika naredila nekaj graje vrednih stvari in je na nek na\xc4\x8din odgovorna za te dogodke ...\xc2\xab V odziv kritikam je izdala izjavo, v kateri je dejala, da je bila to \xc2\xbbprilo\xc5\xbenost, da je nekdo dovolj pogumen in postavi nekaj resnih vpra\xc5\xa1anj o vlogi Amerike v svetu\xc2\xab\xc2\xa0in da se ji je zdelo \xc2\xbbprimerno, da se kot posamezniki ali kot narod vpra\xc5\xa1amo, kako smo zavedno ali nezavedno pripomogli k tem konfliktom.\xc2\xab Zanikala je, da je kadarkoli dejala, da so bili napadi zaslu\xc5\xbeeni. Kasneje je dejala, da te komentarje ob\xc5\xbealuje in da se ti filmski intervjuji niso dogajali na \xc2\xbbmestu, primernem\xc2\xab\xc2\xa0za pogovore o politiki. Dejala je tudi, da gasilcem ni \xc5\xbeelela pokazati \xc2\xbbni\xc4\x8desar drugega kot hvale\xc5\xbenost in ob\xc4\x8dudovanje\xc2\xab\xc2\xa0in da bi morala biti \xc2\xbbne\xc5\xbenej\xc5\xa1a in bolj pozorna\xc2\xab\xc2\xa0pri svojih komentarjih._NEWLINE_Maggie Gyllenhaal se je nazadnje leta 2006 na snemanju filma World Trade Center spoznala \xc4\x8dastnika pristani\xc5\xa1ke uprave, Willa Jimena, ter njegovo \xc5\xbeeno Allison. Dejala je, da pri projektu ne bo sodelovala, \xc4\x8de bi Jimenova to \xc5\xbeelela, vendar je Allison Jimeno dejala, da sta z mo\xc5\xbeem zadovoljna z njo in da nimata \xc2\xbbz [njenim] filmom nobenih te\xc5\xbeav\xc2\xab."